
A tankönyvi szövegek mondatszerkesztési problémáiról

Kutatási anyagomat a természetismeret–földrajz (5. osztály) és a fizika (8. osztály) tantárgyak különböző kiadójú tankönyveinek azonos témájú szövegrészletei képezik. A tankönyvi szövegek mondatszerkesztésével foglalkozom, melyhez az aktuális tagolás tematikus progressziójára (Daneš 1982: 47) épülő szövegtani vizsgálatot és – bizonyos esetekben – a Deme László-féle hagyományos mondatelemzést használom fel. A szövegrészletek nyelvészeti elemzése során tapasztalt problémás ábrafelírást és az ehhez kapcsolódó értelmezési nehézségeket – például a szintaktikai jelöletlenségből fakadó fogalmi zavarokat „A földi vizek állandóan változásban, mozgásban vannak. Hajtóerejük a Nap sugárzó energiája." (Mozaik 2013: 140), a forikus elemek feltöltetlenségét „Gyertyát helyezünk a síktükör elé. A gyertya képét a tükör mögött látjuk. Ezt a képet nem lehet ernyőn (vetítővásznon, falon) felfogni, mint például a filmvetítéskor keletkező képet.” (Nemzeti 2009: 103), a szöveg koherenciájának hiányát „Gyűrt hegységek (lánchegységek) / Kialakulásuk menete: párhuzamos vonulatok, éles, csipkézett gerincek, hosszanti völgyek, (…).” (Nemzeti 2010: 84) – két általam összeállított szövegértési teszten keresztül vizsgálom meg részletesebben, s mutatom be, hogy a felső tagozatosok milyen eredményeket érnek el.
Dolgozatomban rámutatok arra a párhuzamra, ami a nyelvészeti elemzés és a szövegértési vizsgálat között áll fenn, ugyanis, ami a szövegek ábráinak felírását megnehezíti, az a diákok szövegértésében is nehézséget okoz.
A kutatás a TÁMOP 4.2.4.A/2-11-1-2012-0001 Nemzeti Kiválóság Program című
kiemelt projekt keretében zajlik. A projekt az Európai Unió támogatásával, az Európai Szociális Alap társfinanszírozásával valósult meg.

